"אסור לפספס את זה": בנבחרת מתרגשים מההעפלה לפלייאוף העלייה ליורו 2020 - כדורגל ישראלי - הארץ
"אסור לפספס את זה": בנבחרת מתרגשים מההעפלה לפלייאוף העלייה ליורו 2020
בנבחרת מקווים שההעפלה לפלייאוף על העלייה ליורו 2020, בעקבות ניצחונה אמש של שוודיה, ייתן מוטיבציה לשחקנים גם למשחק הערב מול פולין. שחקן בנבחרת: "קיבלנו הזדמנות שנייה, כולם פה בטירוף". חוזהו של אנדרי הרצוג הוארך לפחות עד הפלייאוף שייערך במארס
שחקני נבחרת ישראל חוגגים. "הנבחרות בפלייאוף חזקות אבל לא בלתי עבירות"צילום: ניר קידר
הרבה זמן שלא היתה כזו התרגשות בנבחרת ישראל, ועוד בגלל משחק שבו היא לא לקחה חלק. הניצחון של שוודיה 0:2 ברומניה הבטיח לנבחרת את המקום בשלב הפלייאוף במוקדמות יורו 2020, כאשר ההגרלה תתקיים ביום שישי הבא. בשלב הפלייאוף יתקיים משחק נוקאאוט אחד בחצי הגמר, ומשחק אחד נוסף בגמר - שני משחקים שמאפשרים לחלום על העפלה היסטורית לאליפות אירופה.
חוזהו של המאמן אנדי הרצוג יוארך כעת עד לשלב הפלייאוף, אשר יתקיים במארס 2020, ובמידה שהנבחרת תעפיל ליורו 2020 האוסטרי אמור לזכות בהארכת חוזה לקדנציה נוספת, אם יאשר כי ברצונו להישאר. הרצוג ו-ווילי רוטנשטיינר צפו במשחקים אמש יחדיו ולאחר שהמקום בפלייאוף הובטח סופית, המנהל הטכני אף שלח לשחקנים הודעה שמברכת אותם על ההישג.
אנדי הרצוג. אם ישראל תעפיל ליורו, והוא יירצה להישאר, חוזהו יוארך לקמפיין נוסףצילום: שרון בוקוב
"העלייה לפלייאוף נותנת אקסטרה מוטיבציה למשחק מול פולין", אמר אחד השחקנים בהתייחס למשחק הערב (21:45) באצטדיון טדי. "זו הזדמנות מצוינת להתכונן למשחקים החשובים בפלייאוף מול נבחרת ברמה גבוהה. קיבלנו הזדמנות שנייה ואסור לפספס אותה, כולם פה בטירוף לעשות את זה סוף סוף".
אחת האפשרויות הריאליות בפלייאוף הוא מפגש מול סקוטלנד, אותה כבר פגשה הנבחרת בליגת האומות, עם ניצחון ביתי 1:2 והפסד 3:2 בגלאזגו. "ראינו שסקוטלנד זו יריבה שאפשר להתמודד איתה, על פניו הנבחרות שמדברים עליהן כיריבות אפשריות חזקות אבל לא בלתי עבירות", אמרו בנבחרת.
ג'ורג' מייקל לא אשם: כך הגיעו התוכים הירקרקים לבריטניה